A Bizottság határozata
(1999. november 17.)
a Törökországból származó vagy onnan érkező kéthéjú kagylókra és halászati termékekre vonatkozó bizonyos védőintézkedésekről szóló 98/407/EK határozat hatályon kívül helyezéséről, valamint a 94/777/EK és a 94/778/EK határozat módosításáról
(az értesítés a C(1999) 3761. számú dokumentummal történt)
(EGT vonatkozású szöveg)
(1999/767/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 22. cikke (6) bekezdésére,
mivel:
(1) Egy Törökországban tett állat-egészségügyi ellenőrző látogatás eredményei alapján a Bizottság elfogadta a Törökországból származó vagy onnan érkező kéthéjú kagylókra és halászati termékekre vonatkozó bizonyos védőintézkedésekről szóló 98/407/EK határozatot [2].
(2) A Törökország által elfogadott védőintézkedések, valamint török hatóságok által nyújtott egészségügyi garanciák alapján a Bizottság elfogadta a 98/407/EK határozatot módosító 1999/2/EK határozatot [3], a Törökországból származó halászati termékek behozatala újraindításának engedélyezése érdekében.
(3) Egy újabb ellenőrző látogatás eredményei, valamint a török hatóságok által nyújtott egészségügyi garanciák most már elegendőek ahhoz, hogy engedélyezni lehessen a Törökországból származó vagy onnan érkező kéthéjú kagylók, tüskésbőrűek, zsákállatok és tengeri haslábúak valamennyi formája behozatalának újraindítását.
(4) Az ellenőrző látogatás eredményeire tekintettel módosítani kell a legutóbb a 96/31/EK határozattal [4] módosított 94/777/EK bizottsági határozat [5] B. mellékletében, illetve C. mellékletében szereplő tenyésztési területek és feladó központok jegyzékét. Módosítani kell továbbá a legutóbb a 96/31/EK határozattal módosított 94/778/EK bizottsági határozat [6] B. mellékletében szereplő létesítmények jegyzékét is.
(5) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 98/407/EK határozat hatályát veszti.
2. cikk
A 94/777/EK határozat B. mellékletének helyébe e határozat A. melléklete lép.
3. cikk
A 94/777/EK határozat C. mellékletének helyébe e határozat B. melléklete lép.
4. cikk
A 94/778/EK határozat B. mellékletének helyébe e határozat C. melléklete lép.
5. cikk
Ennek a határozatnak a tagállamok a címzettjei.
Kelt Brüsszelben, 1999. november 17-én.